b'\n_START_ARTICLE_\nKarl Kark\n_START_PARAGRAPH_\nKarl Kark (3. jaanuar 1883 (vkj 22. detsember 1882) Hellenurme vald, Tartumaa \xe2\x80\x93 1. detsember 1924 Tallinn) oli eesti insener, Friedrich Akeli valitsuse teedeminister.\n_START_SECTION_\nEluk\xc3\xa4ik\n_START_PARAGRAPH_\n1901. aastal l\xc3\xb5petas Kark Tartu Reaalkooli ja astus seej\xc3\xa4rel Peterburi Teedeinseneride Instituuti, mille l\xc3\xb5petas I j\xc3\xa4rgu teedeinsenerina 1911. aastal. Peterburis \xc3\xb5ppides oli Kark \xc3\xbcli\xc3\xb5pilasseltsi P\xc3\xb5hjala \xc3\xbcks asutajatest. P\xc3\xb5hjala kasvas v\xc3\xa4lja Peterburi Eesti \xc3\x9cli\xc3\xb5pilaste Seltsist, kus olid sisse v\xc3\xb5tnud juhirollid Viktor Kingissepp ja Jaan Anvelt. Enne kodumaale naasmist 1920. aasta novembris t\xc3\xb6\xc3\xb6tas Karl Kark Venemaal teedeinsenerina ja mitmes ametis veeteede alal._NEWLINE_V\xc3\xa4lja\xc3\xb5ppinud insenerina sai ta t\xc3\xb6\xc3\xb6d Eesti teedeministeeriumis, alustades n\xc3\xb5unikuna, kellel oli \xc3\xb5igus ministri eest alla kirjutada. M\xc3\xb5ne kuu m\xc3\xb6\xc3\xb6dudes nimetati Karl Kark 6. aprillil 1921 teedeministri abiks ja 23. m\xc3\xa4rtsil 1924 sai temast Friedrich Akeli valitsuse teedeminister. Karki ministriks oleku ajal pandi alus raadioside korraldamisele Eestis ning \xc3\xbchendati k\xc3\xb5ik kitsar\xc3\xb6\xc3\xb6pmelised raudteed P\xc3\xa4rnu\xe2\x80\x93Tallinna kitsar\xc3\xb6\xc3\xb6pmelise raudtee valitsuse alla. 1923. aasta suvel anti ekspluatatsiooni Ellamaa turbak\xc3\xbctusel t\xc3\xb6\xc3\xb6tav elektrijaam. Samal aastal tehti ajalooline perspektiivitundega otsus \xe2\x80\x93 elektrifitseerida 11,2 kilomeetri pikkune Tallinna\xe2\x80\x93P\xc3\xa4\xc3\xa4sk\xc3\xbcla raudteel\xc3\xb5ik. 1. septembril 1924 toimus peaproov, kus osales ka toonane teedeminister. Regulaarne liiklus sai alguse 20. septembril 1924. Ellamaa elektrijaamaga s\xc3\xb5lmiti pikaajaline leping ning rajati 35-kilovoldine elektriliin Tallinna._NEWLINE_Kark tapeti kommunistide poolt 1. detsembri riigip\xc3\xb6\xc3\xb6rdekatse ajal. 1924. aasta 1. detsembri varahommikul, saanud telefoni teel teate raudteejaamas toimuvatest korratustest, s\xc3\xb5itis Kark kohale olukorraga tutvuma. Ta sattus sinna siis, kui jaam oli just m\xc3\xa4ssajate poolt h\xc3\xb5ivatud. Teedeminister langes jaama ees kuulist tabatuna.'